b'\n_START_ARTICLE_\nMatti Vuoria\n_START_PARAGRAPH_\nMatti Vuoria (s. 14. maaliskuuta 1951 Helsinki) on suomalainen virkamies ja yritysjohtaja. H\xc3\xa4n oli kauppa- ja teollisuusministeri\xc3\xb6n kansliap\xc3\xa4\xc3\xa4llikk\xc3\xb6 1992\xe2\x80\x931998 ja Keskin\xc3\xa4isen ty\xc3\xb6el\xc3\xa4kevakuutusyhti\xc3\xb6n Varman toimitusjohtaja 2004\xe2\x80\x932014._NEWLINE_Vuoria valmistui humanististen tieteiden kandidaatiksi Oulun yliopistosta vuonna 1974 ja oikeustieteen kandidaatiksi Turun yliopistosta vuonna 1977. H\xc3\xa4n sai varatuomarin arvon vuonna 1978._NEWLINE_Vuosina 1984\xe2\x80\x931985 Vuoria oli ulkoministeri\xc3\xb6n l\xc3\xa4hetysneuvos. H\xc3\xa4n ty\xc3\xb6skenteli kauppa- ja teollisuusministeri\xc3\xb6ss\xc3\xa4 hallitussihteerin\xc3\xa4 1981\xe2\x80\x931984, hallitusneuvoksena 1985\xe2\x80\x931991, ylijohtajana 1991\xe2\x80\x931992 ja kansliap\xc3\xa4\xc3\xa4llikk\xc3\xb6n\xc3\xa4 1992\xe2\x80\x931998. Vuosina 1998\xe2\x80\x932003 Vuoria toimi Fortumin hallituksen p\xc3\xa4\xc3\xa4toimisena puheenjohtajana. H\xc3\xa4n oli Varman toimitusjohtaja 2004\xe2\x80\x932014. Vuoria j\xc3\xa4i teht\xc3\xa4v\xc3\xa4st\xc3\xa4 el\xc3\xa4kkeelle vuonna 2014._NEWLINE_Vuorialla on lukuisia luottamustoimia yritysten ja yhteisty\xc3\xb6elinten hallituksissa. H\xc3\xa4n on YIT:n ja Svenska Handelsbankenin Suomen aluepankin hallituksen puheenjohtaja sek\xc3\xa4 muun muassa Cleantech Investin ja Wihurin hallituksen j\xc3\xa4sen.'